Hei, denne artikkelen er over ett år gammel og kan inneholde utdatert informasjon

En av mennene som har fått nei er Venstres ordførerkandidat i Stavanger Jan Erik Søndeland. Han trodde han skulle holde appell i byen etter at hans kvinnelige partikollega ble syk, men så kom kontrabeskjeden fra kvinnegruppa, skriver NRK.

– Om det får meg til å riste på hodet? Ja, jeg river nesten av meg håret. Jeg vet ikke om jeg skal grine, altså. Vi lever i 2018, da må vi kunne kjempe denne kampen. De burde være glade for at vi vil være med. Jeg forstår det bare ikke, sier ordførerkandidaten.

Randi Mobæk i Kvinnegruppa Ottar sier at menn er hjertelig velkommen til å støtte kvinnene i kampen, men forsvarer at de ikke får tale.

– På denne dagen er det faktisk kvinnene som skal få lov å holde appellene. Det er kvinners kropp og våre liv det gjelder, sier hun.

Mobæk forteller at også andre politiske partier har ønsket å stille med mannlige toppkandidater, men fått nei.

– Vi vet at det er mange dyktige kvinner som vi heller ønsker at de skal komme med.

Lørdag holdes det demonstrasjoner 28 forskjellige steder i landet.